sukhrobnurali/uzbek-legal-corpus huggingface dataset:
Respublika Jamgʻarma banki muassasalari tomonidan fuqarolarning alohida maxsus foizsiz schyotlarga qabul qilib olingan pul mablagʻlarini qaytarib berilishi toʻgʻrisida
(resolution, 2021-02-22)

Oʻzbekiston Respublikasi fuqarolarining manfaatlarini ijtimoiy himoya qilish maqsadida Vazirlar Mahkamasi qaror qiladi: 1. Oʻzbekiston Respublikasi Mapkaziy banki va Oʻzbekiston Respublikasi Jamgʻarma bankining SSSR Davlat banki va Rossiya bankining 1961 — 1992-yillar nusxasidagi qogʻoz rubllarani muomaladan chiqarish davrida aholining Jamgʻarma banki muassasalaridagi alohida maxsus foizsiz schyotlarga topshirilgan pul mablagʻlarini 1994-yilning 5-mayidan boshlab qaytarib berish toʻgʻrisidagi taklifi qabul qilinsin. 2. Oʻzbekiston Respublikasi Jamgʻarma banki : omonatchilar mablagʻlarni talab qilganlarida koʻrsatib oʻtilgan schyotlardan ularning hech qanday toʻsiqlarsiz daromadlar manbai toʻgʻrisida deklaratsiya talab qilmasdan qaytarib berilishini taʼminlasin; 1994-yilning 5-mayidan boshlab koʻrsatib oʻtilgan schyotlar boʻyicha yoʻqlab olinadigan omonatlardagi kabi foizlar toʻlasin; maxsus foizsiz schyotlardagi mablagʻlarni omonatchilarning xohishlariga koʻra omonatning amaldagi har qanday turiga oʻtkazsin. 3. Vazirlar Mahkamasining “Pul muomalasini barqarorlashtirishga oid qoʻshimcha choralar toʻgʻrisida” 1993-yil 6-noyabrdagi 533-son qarori 1-bandining uchinchi xatboshi hamda 2-bandi oʻz kuchini yoʻqotgan deb hisoblansin.
GAROVGA QOʻYILGAN MULKNI MAJBURIY SUGʻURTA QILISh BOʻYIChA SUGʻURTA TOʻLOVLARI MIQDORLARI BELGILASh TOʻGʻRISIDA
(resolution, 2002-11-27)

“Sugʻurta toʻgʻrisida”, “Garov toʻgʻrisida” Oʻzbekiston Respublikasi qonunlariga muvofiq, garov shartnomalari boʻyicha yuridik va jismoniy shaxslar mulkining sugʻurta himoyasini taʼminlash maqsadida Vazirlar Mahkamasi qaror qiladi: 1. Garovga qoʻyilgan mulkni majburiy sugʻurta qilish boʻyicha eng kam sugʻurta tarifi yiliga mulk qiymatining 0,5 foizi miqdorida belgilansin. qishloq tovar ishlab chiqaruvchilari uchun garovga qoʻyilgan mulkning majburiy sugʻurta qilish boʻyicha eng kam sugʻurta tarifi yiliga mulk qiymatining 0,25 foizi miqdorida belgilansin.
RESPUBLIKA BANK TIZIMI BOShQARUVI TUZILMASINI VA UNING AMALIY FAOLIYATINI TAKOMILLAShTIRISh ChORA-TADBIRLARI TOʻGʻRISIDA
(resolution, 2022-07-22)

Bozor iqtisodiyotiga oʻtish sharoitlarida bank tizimi faoliyatini yanada rivojlantirish va takomillashtirish maqsadida va Oʻzbekiston Respublikasi Hukumatining 1994-yil 18-martdagi 146-son qaroriga muvofiq Vazirlar Mahkamasi qaror qiladi: 4. Respublika aksionerlik-tijorat banklari muassislariga banklarning Qoraqalpogʻiston Respublikasi, viloyatlar va Toshkent shahridagi hududiy boʻlinmalariga “mintaqaviy filial” maqomi berish hamda ularni quyidagi muddatlarda bosqichma-bosqich toʻla xoʻjalik hisobiga oʻtkazish tavsiya qilinsin: “Oʻzsanoatqurilishbank” tizimini — 1995-yil 1-yanvargacha; “Oʻzdehqonchiliksanoatbank”, “Oʻztadbirkorbank” tizimlarini — 1995-yil 1-iyulgacha. 5. “Oʻzjamgʻarmabank”: moliyaviy barqaror boʻlinmalarga boshqa tijorat banklari bilan bir qatorda faol kredit faoliyati bilan shugʻullanishga eksperiment tariqasida ruxsat bersin; kredit resurslari bozori konyunkturasidan kelib chiqqan holda viloyatlardagi filiallarga jalb etilgan mablagʻlarni tijorat banklariga va ularning joylardagi filiallariga quyishiga ruxsat bersin; 1994-yil 1-oktabrgacha oʻziga qarashli muassasalarda hisob va hisobotni bank tizimining birxillashtirilgan hisobi va hisobotiga oʻtkazsin. 6. Belgilab qoʻyilsinki: ishlab turgan va yangidan tashkil etilgan tijorat banklari oʻz faoliyatini muvofiqlashtirish uchun respublika darajasida ittifoqlar va uyushmalar tashkil etish huquqiga egadirlar; kredit resurslari, depozitlar va qiymatli qogʻozlarning banklararo bozorini rivojlantirish maqsadida tijorat banklari aksionerlik asosida kredit resurslari va qiymatli qogʻozlar birjalari (Bank uylari), kliring markazlari barpo etishlari mumkin. 7. Belgilab qoʻyilsinki, Tashqi iqtisodiy aloqalar vazirligi birlashmalari va firmalarining, uning viloyatlardagi boʻlinmalarining, shuningdek, davlat eksport-import operatsiyalarini taʼminlovchi boshqa tuzilmalarning toʻlov-hisob-kitob operatsiyalariga Oʻzbekiston Respublikasi Tashqi iqtisodiy faoliyat milliy bankida va uning respublika viloyatlaridagi filiallarida xizmat koʻrsatiladi. 8. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari B. S. Hamidov va Markaziy bank Boshqaruvining raisi F.M. Mullajonov zimmasiga yuklansin.
Toshkent viloyati Chirchiq shahrining III va IV aholi yashash joylaridagi yerning choʻkish holatlari oqibatlarini tugatish chora-tadbirlari toʻgʻrisida
(resolution, 2021-02-22)

Chirchiq shahrida 1977-yildan kuzatila boshlangan III va IV aholi yashash joylaridagi yerning choʻkish holatlari keyingi ikki yilda ancha tezlashdi va tabiiy ofat tusini ola boshladi. 1993-yilning oʻzida jiddiy deformatsiyalar tufayli odamlar yashaydigan uchta uy avariya holatiga kelib qolganligi sababli mazkur uylarda yashovchi aholini boshqa joyga koʻchirishga majbur boʻlindi. Yerning choʻkish holatlari tezlashishi sabablarini mufassal tadqiq qilish, ularni bartaraf qilish hamda shikastlangan bino va inshootlarning, poydevorlarini va deformatsiyaga uchragan konstruksiyalarini mustahkamlash chora-tadbirlarini ishlab chiqish va amalga oshirish maqsadida Vazirlar Mahkamasi qaror qiladi: 1. Oʻzbekiston Respublikasi Davlat arxitektura va qurilish qoʻmitasi (Gʻaniyev) oʻziga qarashli institutlar va tashkilotlar kuchi bilan Chirchiq shahrining III va IV aholi yashash joylarida kompleks loyiha-qidiruv ishlarini amalga oshirib, yerning choʻkish holatlarini bartaraf qilish, turarjoy, ijtimoiy-madaniy maishiy obyektlarni, muhandislik kommunikatsiyalarini qayta qurish va tiklash hamda tevarak atrofni obodonlashtirishga oid tavsiyalarni ishlab chiqsin va loyiha-smeta hujjatlarini taqdim etsin. “Oʻzsanoatxoʻjalikqurilish” korporatsiyasi ushbu chora-tadbirlarni amalga oshiruvchi bosh pudratchi etib belgilansin. 2. Toshkent viloyati hokimligi (Ikromov) Chirchiq shahrining III va IV aholi yashaydigan joylaridagi ayrim binolar va inshootlar, muhandislik kommunikatsiyalarini tiklash hamda qayta qurish va tevarak atrofni obodonlashtirish ishlarini 1994-yilda kapital qurilish uchun ajratilgan umumiy hajmlar hisobiga amalga oshirsin. 1994-yilning birinchi yarim yili yakunlari boʻyicha, zaruriyat boʻlsa, Vazirlar Mahkamasiga taklif kiritilsin. 3. “Oʻzistiqbolstat” davlat qoʻmitasi (Golishev), Moliya vazirligi (Guskova) kapital qurilish istiqbol parametrlarida Toshkent viloyati hokimligiga, asoslovchi materiallar taqdim etilishiga koʻra Chirchiq shahrining III va IV aholi yashash joylarida tadqiqot, loyiha-qidiruv, tiklash va qayta qoʻrish ishlarini bajarish uchun maqsadli markazlashgan mablagʻlarni nazarda tutsin. 4. Toshkent viloyati hokimligi, Oʻzbekiston Respublikasi Davlat arxitektura va qurilish qoʻmitasi Chirchiq shahrining III va IV aholi yashash joylarida tadqiqot, obyektlarni loyihalash hamda qurish ishlarida xatoliklarga yoʻl qoʻygan, irrigatsiya tarmoqlaridan va inshootlardan zarur darajada foydalanishni taʼminlamagan mansabdor shaxslarning javobgarligi masalasini koʻrib chiqsinlar. 5. Mazkur qarorning bajarilishini nazorat qilish, Vazirlar Mahkamasining Qurilish, transport va aloqa majmuiga yuklatilsin.
RESPUBLIKA XALQ XOʻJALIGIDA YaDRO MATERIALLARIDAN FOYDALANIShDA XAVFSIZLIKNI TAʼMINLASh USTIDAN DAVLAT NAZORATINI TAShKIL ETISh TOʻGʻRISIDA
(resolution, 2000-08-30)

Respublikada radioaktiv materiallarni qazib olish, yadro xavfi boʻlgan obyektlardan foydalanishda ishlarning xavf-xatarsiz amalga oshirilishi ustidan davlat nazoratini tashkil etish, shuningdek, MAGATE bilan hamkorlikni taʼminlash maqsadida Vazirlar Mahkamasi qaror qiladi: 1. Yadro qurilmalarida atom energiyasidan xavf-xatarsiz foydalanilishi va xavfli yuklarni tashish shart-sharoitlari ustidan davlat nazoratini taʼminlash, tekshirish va tartibga solish vazifalari Oʻzbekiston Respublikasi Sanoatda va konchilikda ishlarning bexatar olib borilishini nazorat qilish davlat qoʻmitasi zimmasiga yuklatilsin. Uning tarkibida xodimlari son 5 nafar boʻlgan atom nazorati, xodimlari soni 6 nafar boʻlgan xavfli yuklarni tashish shart-sharoitlari ustidan nazorat inspeksiyalari tashkil etilsin. Qoʻmita markaziy apparati tuzilmasiga xodimlari soni 5 nafar boʻlgan xavfli ishlab chiqarishlar hamda obyektlarni ekspertiza qilish va baholash boʻlimi kiritilsin. 2. Oʻzbekiston Respublikasi Moliya vazirligi respublika budjetida “Oʻzsanoatkontexnazorat” davlat qoʻmitasi apparatidagi qoʻshimcha shtatlarni taʼminlash uchun mablagʻlarni nazarda tutsin. 3. “Oʻzsanoatkontexnazorat” davlat qoʻmitasi ikki oy muddatda yangi tashkil etilayotgan inspeksiyalar hamda boʻlim toʻgʻrisidagi nizomlarni ishlab chiqsin hamda Oʻzbekiston Respublikasi Davlat tabiatni muhofaza qilish qoʻmitasi, Sogʻliqni saqlash vazirligi, Ichki ishlar vazirligi, Davlat geologiya qoʻmitasi, “Boshgidromet” va Fanlar akademiyasi bilan kelishgan holda, tasdiqlasin. 4. “Oʻzsanoatkontexnazorat” davlat qoʻmitasi, “Oʻzeltexsanoat” uyushmasi, “Oʻzistiqbolstat” davlat qoʻmitasi bir oy muddatda Vazirlar Mahkamasiga respublikada radiatsiya nazorati asboblarini ishlab chiqaruvchi quvvatlarni tashkil etishning maqsadga muvofiqligi toʻgʻrisida takliflar kiritsinlar.
RESPUBLIKA “MAʼNAVIYAT VA MAʼRIFAT” JAMOATChILIK MARKAZINI TAShKIL ETISh TOʻGʻRISIDA
(decree, 2020-09-28)

1. Oʻzbekiston mustaqilligini mustahkamlashda, istiqlol yoʻlida buyuk davlat barpo etishda maʼnaviyat va maʼrifat omillarini hisobga olgan holda, umuminsoniy va milliy qadriyatlar uygʻunligiga asoslangan fuqarolik jamiyati qurish borasidagi fikr-mulohazalarni va takliflarni eʼtiborga olib respublika “Maʼnaviyat va maʼrifat” jamoatchilik markazi tashkil etilsin. 2. Markazning samarali faoliyati va oʻz maqsadi yoʻlidagi vazifalarni izchil bajarishi uchun, milliy tafakkurni rivojlantirish, maʼnaviyat va maʼrifatni yanada kamol toptirishga koʻmaklashish niyatida, unga 6—8 bosma taboq hajmida “Tafakkur” nomli jurnalni chop etish, noshirlik ishlarini yuritish huquqi berilsin. 3. Qoraqalpogʻiston Respublikasi Vazirlar Kengashi, viloyatlar va Toshkent shahri hokimliklari Markazni va uning joylardagi tarkibiy tuzilmalarini tashkil qilish boʻyicha zarur chora-tadbirlarni koʻrsinlar. 4. Moliya vazirligi (B. Hamidov) va boshqa tegishli tashkilotlar Markazni hamda jurnal tahririyatini asosiy faoliyati uchun zarur boʻlgan mablagʻ, ashyo va jihozlar bilan taʼminlasinlar. 5. Vazirlar Mahkamasi “Maʼnaviyat va maʼrifat” markazining ishlariga tegishli chora-tadbirlarni amalga oshirish maqsadida oʻz qarorini qabul qilsin. 6. Toshkent shahar hokimligi (A. Fozilbekov) Markazni va uning jurnali tahririyatini Toshkent shahri, Otaturk koʻchasidagi 24-binoga joylashtirsin.
TOShKENT TOPOGRAFIYA TEXNIKUMINI TOShKENT GEODEZIYA VA KARTOGRAFIYA TEXNIKUMI DEB QAYTA NOMLASh TOʻGʻRISIDA
(resolution, 2021-02-22)

Texnikumning nomini oʻzi yetishtirib chiqarayotgan mutaxassislarning ixtisosliklari va malakalariga muvofiq keltirish maqsadida Vazirlar Mahkamasi qaror qiladi: Oʻzbekiston Respublikasi Vazirlar Mahkamasi huzuridagi Geodeziya va kartografiya boshqarmasining Toshkent topografiya texnikumini Toshkent geodeziya va kartografiya texnikumi deb qayta nomlash haqidagi taklifi qabul qilinsin.
Harbiy va muqobil xizmatning belgilangan muddatlarini oʻtab boʻlgan shaxslarni Qurolli Kuchlar, chegara va ichki qoʻshinlar saflaridan zaxiraga boʻshatish va fuqarolarni muddatli harbiy va muqobil xizmatga navbatdagi chaqirish toʻgʻrisida
(resolution, 2022-07-22)

“Umumiy harbiy majburiyat va harbiy xizmat toʻgʻrisida” va “Muqobil xizmat toʻgʻrisida”gi Oʻzbekiston Respublikasi qonunlariga muvofiq Vazirlar Mahkamasi qaror qiladi: 1 . Harbiy va muqobil xizmatning belgilangan muddatlarini oʻtab boʻlgan shaxslar Oʻzbekiston Respublikasining Qurolli Kuchlari, chegara va ichki qoʻshinlari saflaridan zaxiraga boʻshatilsin. 2. 1967 — 1975-yillarda tugʻilgan, chaqiriq muddatini uzaytirish huquqiga ega boʻlmagan Oʻzbekiston Respublikasi fuqarolari 1994-yilning may-iyun oylarida muddatli harbiy va muqobil xizmatga chaqirilsin.
VAZIRLAR MAHKAMASINING 1993 YIL 30 IYuLDAGI 379-SON QARORIGA OʻZGARTIRISh KIRITISh TOʻGʻRISIDA
(resolution, 2015-09-21)

Davlatlararo shartnomalar imzolanganligi, milliy valyutalar joriy etilganligi munosabati bilan, yoʻlovchilarning majburiy davlat shaxsiy sugʻurtasi boʻyicha sugʻurta summasi va sugʻurta toʻlovlarini indeksatsiyalashtirish tartibini soddalashtirish maqsadida Vazirlar Mahkamasi qaror qiladi: 1. Vazirlar Mahkamasining “Yoʻlovchilarning majburiy davlat shaxsiy sugʻurtasi boʻyicha sugʻurta summalari va sugʻurta tariflari miqdorlari toʻgʻrisida” 1993-yil 30-iyuldagi 379-son qaroriga, uning 1-bandi quyidagi tahrirda bayon qilingan holda, oʻzgartirish kiritilsin: “1. Oʻzbekiston Respublikasining transport vositalariga chipta sotib olgan havo, temir yoʻl, ichki suv va umumiy foydalanishdagi avtomobil transporti yoʻlovchilarining majburiy davlat shaxsiy sugʻurtasi boʻyicha sugʻurta summasi har bir yoʻlovchi uchun eng kam oylik ish haqining 40 baravari miqdorida, toʻlov miqdori — eng kam oylik ish haqining 0,2 foizi miqdorida belgilansin. Xorijiy erkin almashtiriladigan valyutaga chipta sotib olinganda sugʻurta summasining miqdori 20000 dollar, toʻlov miqdori — 2 dollar, yoxud ushbu summaning boshqa xorijiy valyutadagi teng qiymati miqdorida belgilansin. Sugʻurta toʻlovi chipta qiymatiga qoʻshiladi”. 2. Oʻzbekiston Respublikasi Moliya vazirligi bir oy muddatda havo, temir yoʻl, ichki suv va umumiy foydalanishdagi avtomobil transporti yoʻlovchilarining majburiy davlat shaxsiy sugʻurtasi boʻyicha amaldagi qoidalarga oʻzgatirishlar kiritsin.
TADBIRKORLIK FAOLIYATI BILAN ShUGʻULLANUVChI JISMONIY ShAXSLARDAN ROʻYXATGA OLGANLIK UChUN UNDIRILADIGAN YIGʻIMLARI STAVKALARI TOʻGʻRISIDA
(resolution, 2009-03-11)

“Tadbirkorlik faoliyati bilan shugʻullanuvchi jismoniy shaxslardan roʻyxatga olganlik uchun undiriladigan yigʻim va bunday shaxslarni roʻyxatga olish tartibi toʻgʻrisida”gi Oʻzbekiston Respublikasi Qonunini amalga kiritish tartibi haqida Oʻzbekiston Respublikasi Oliy Kengashining 1993-yil 28-dekabrdagi qaroriga muvofiq Vazirlar Mahkamasi qaror qiladi: 1. Tadbirkorlik faoliyati bilan shugʻullanuvchi jismoniy shaxslardan roʻyxatga olganlik uchun undiriladigan yigʻimlar stavkalarining miqdorlari quyidagicha belgilansin: savdo va savdo-vositachilik faoliyati bilan shugʻullanuvchi tadbirkorlar uchun Oʻzbekiston Respublikasi qonunchiligida belgilangan eng kam oylik ish haqi miqdorida; kosiblik va ishlab chiqarish faoliyati bilan shugʻullanuvchi tadbirkorlar uchun Oʻzbekiston Respublikasi qonunchiligida belgilangan eng kam oylik ish haqining yarmi miqdorida; Ayrim toʻlovchilardan undiriladigan yigʻim stavkalarining aniq miqdorlari davlat hokimiyatining mahalliy organlari tomonidan belgilanadi: Yigʻimlar summasi tadbirkor roʻyxatga olingan joydagi tegishli budjetga qoʻshiladi. 2. Tadbirkorlik faoliyati bilan shugʻullanadigan jismoniy shaxslardan roʻyxatga olganlik uchun undiriladigan yigʻimlarning oʻz vaqtida va toʻliq toʻlanishi hamda ularni roʻyxatga olish tartibi ustidan nazoratni davlat soliq organlari amalga oshiradi. 3. Mazkur qarorning qabul qilinishi munosabati bilan Vazirlar Mahkamasining “Davlat boji stavkalari haqida” 1993-yil 26-apreldagi 192-son qarori bilan tasdiqlangan Davlat boji stavkalari 5-bandining “p” kichik bandi oʻz kuchini yoʻqotgan deb hisoblansin. 4. Qoraqalpogʻiston Respublikasi Vazirlar Kengashi, viloyatlar va Toshkent shahri hokimliklari bir oy muddatda ayrim toʻlovchilardan roʻyxatga olganlik uchun undiriladigan yigʻimlar stavkalarini aniq miqdorlarda belgilasinlar.
SAVDOGA VA TIJORATGA KOʻMAKLAShUVChI “SAVDOGAR” AKSIONERLIK-TIJORAT BANKINING FAOLIYAT KOʻRSATIShI UChUN ShART-ShAROITLAR YaRATIB BERIShGA OID ChORA-TADBIRLAR TOʻGʻRISIDA
(resolution, 2006-06-23)

Oʻzbekiston Respublikasi Prezidentining “Savdoga va tijoratga koʻmaklashuvchi “Savdogar” aksionerlik-tijorat bankini tashkil etish haqida” 1994-yil 18-martdagi Farmoniga muvofiq, shuningdek, bankning normal faoliyat koʻrsatishini va unga yuklatilgan vazifalarning bajarilishini taʼminlash maqsadida Vazirlar Mahkamasi qaror qiladi: 1. “Oʻzsavdobank” tijorat banki va “Oʻzbirlashuvbank” kooperativ banki Kengashlarining ularning negizida savdoga va tijoratga koʻmaklashuvchi “Savdogar” aksionerlik-tijorat banki (“Oʻzsavdogarbank”)ni tuzish toʻgʻrisidagi takliflari qabul qilinsin. Oʻzbekiston Respublikasi Vazirlar Mahkamasining “Oʻzbekbirlashuv”, “Oʻzkooptayyorlovsavdo” birlashmasi va “Oʻzmevasabzavotuzumsanoat” konserni boshqaruvlarining davlat tasarrufidan chiqarish va xususiylashtirish masalalari boʻyicha takliflari haqida” 1993-yil 20-yanvardagi 44-son qarorining “Oʻzbirlashuvbank” kooperativ bankini ochishga ruxsat berishga oid 6-bandi oʻz kuchini yoʻqotgan deb hisoblansin. 2. “Oʻzsavdogarbank”ning taʼsischilari bir oy muddatda taʼsis badallarini toʻlasinlar va bankning ustav fondini shakllantirsinlar. 3. “Oʻzsavdogarbank”ning ustav fondi bank aksiyalarini sotishdan olingan mablagʻlar hisobiga shakllanishini nazarda tutgan holda, bank Kengashi ikki oy muddatda aksiyalar chiqarilishini va ular taʼsischilar oʻrtasida joylashtirilishini taʼminlasin. 4. Oʻzbekiston Respublikasi Markaziy banki: “Oʻzsavdogarbank”ni tashkil etish bilan bogʻliq tashkiliy masalalarni hal etishda amaliy yordam koʻrsatsin; “Oʻzsanoatqurilishbank” va “Oʻzdehqonchiliksanoatbank” bilan birgalikda malakali mutaxassislar bilan butlashda yordam koʻrsatsin. 5. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari bir oy muddatda “Oʻzsavdogarbank” filiallarini telefon aloqasi bilan taʼminlagan holda tegishli xizmat xonalari ajratsinlar. 6. Oʻzbekbirlashuv boshqaruvi oʻn kun muddatda Klara Setkin koʻchasi, 78-uydagi Toshkent viloyati matbuot balansida boʻlgan binoni “Oʻzsavdogarbank” balansiga oʻtkazsin. 7. “Oʻzulgurjibirjasavdo”, “Toshshaharyoʻlovchitrans”, “Oʻzbeksavdo” uyushmalari, Oʻzbekbirlashuv, “Oʻzqishoqxoʻjaliktaʼminottuzatish” qoʻmitasi, Oʻzbekiston Respublikasi aloqa vazirligi “Oʻzsavdogarbank”ning talabnomasiga koʻra zarur miqdorda inventar, kompyuter texnikasi, transport va aloqa vositalari ajratilishini taʼminlasinlar. 8. Ushbu qarorning bajarilishini nazorat qilish Bosh vazirning oʻrinbosari B.S. Hamidov va Markaziy bank (F.M. Mullajonov) zimmasiga yuklatilsin.
OʻZBEKISTON RESPUBLIKASI PREZIDENTINING 1992 YIL 28 AVGUSTDAGI PF-465 RAQAMLI FARMONINING 3-BANDIGA QISMAN OʻZGARTISh KIRITISh TOʻGʻRISIDA
(decree, 2008-11-25)

Respublika sportchilarining xalqaro miqyosda misli koʻrilmagan gʻalabaga erishganliklari, ularning jismoniy tarbiya va sportni rivojlantirish, Oʻzbekiston mustaqilligini mustahkamlashga qoʻshgan hissalarini eʼtiborga olib, Oʻzbekiston Respublikasi Prezidentining 1992-yil 28-avgustidagi PF-465 raqamli Farmonining 3-bandi “pul mukofotlari topshiriladi” soʻzlaridan keyin quyidagi tahrirda bayon qilinsin: oltin medal — 10000 AQSh dollari; kumush medal — 5000 AQSh dollari; bronza medal — 3000 AQSh dollari. Moliya vazirligi Oʻzbekiston Respublikasining Milliy banki bilan birgalikda bir hafta ichida mazkur Farmonning 3-bandiga muvofiq toʻlov tartibi toʻgʻrisidagi takliflarni kiritsinlar.
OʻZBEKISTON RESPUBLIKASI XAVFLI GEOLOGIK JARAYoNLARNI KUZATISh DAVLAT XIZMATINI TAShKIL ETISh TOʻGʻRISIDA
(resolution, 2021-02-22)

Ayrim togʻ va togʻoldi tumanlarining oʻzlashtirilishi, xavfli geologik jarayonlar, ayniqsa koʻchkilarning faollashishi, ularning sodir boʻlish mintaqalari va koʻlamlarining kengayishi sababli texnogen taʼsirning ortishi munosabati bilan aholini va xalq xoʻjaligi obyektlarini yuz berishi mumkin boʻlgan falokatlar va ularning oqibatlaridan himoya qilishga doir chora-tadbirlar samaradorligini oshirish maqsadida Vazirlar Mahkamasi qaror qiladi: 1. Oʻzbekiston Respublikasi Davlat geologiya va mineral resurslar qoʻmitasining ixtisoslashgan muhandislik-geologiya boʻlinmalari negizida Davlat geologiya qoʻmitasi huzurida umumiy ish haqi fondi va xodimlar soni doirasida Oʻzbekiston Respublikasi xavfli geologik jarayonlarni kuzatish Davlat xizmati (Davlat kuzatish xizmati) tashkil etilsin. 5. Oʻzbekiston Respublikasi Adliya vazirligi Davlat geologiya qoʻmitasi bilan birgalikda “Maʼmuriy huquqbuzarliklar toʻgʻrisida”gi Oʻzbekiston Respublikasi kodeksiga hamda Davlat kuzatish xizmatining yozma buyruqlarini bajarmaganlik uchun javobgarlikka tortish toʻgʻrisida Oʻzbekiston Respublikasining Jinoyat kodeksiga oʻzgartirishlar va qoʻshimcha kiritish haqida takliflar tayyorlasin.
Chet ellarda Oʻzbekiston Respublikasining Konsullik vakolatxonalarini ochish toʻgʻrisida
(resolution, 2014-06-27)

Vazirlar Mahkamasi qaror qiladi: 1. Jiddada (Saudiya Arabistoni Qirolligi), Dubayda (Birlashgan Arab Amirliklari), Qarochida (Pokiston Islom Respublikasi) Oʻzbekiston Respublikasining Bosh konsulxonalari; Tel-Avivda (Isroil Davlati), Frankfurt-Maynda (Germaniya Federativ Respublikasi), Nyu-Yorkda (Amerika Qoʻshma Shtatlari), Qohirada (Misr Arab Respublikasi), Bangkokda (Tailand Qirolligi), Seulda (Koreya Respublikasi), Quala-Lumpurda (Malayziya), Mozori Sharifda (Afgʻoniston Islom Davlati) Oʻzbekiston Respublikasining konsulxonalari ochilsin. 2. Oʻzbekiston Respublikasi konsullik muassasalarining shtat jadvali va xarajatlar smetasi tasdiqlansin (1 — 11-ilovalar*). 3. 1994-yilda har bir konsullik muassasasining shtatdagi xodimlarining oʻrtacha soni 4 kishidan, ulardan diplomatik tarkibda 3 kishi, maʼmuriy tarkibda 1 kishidan iborat qilib belgilansin. Tashqi ishlar vazirligining Oʻzbekiston Respublikasining chet ellardagi diplomatik vakolatxonalarida ishlovchi kadrlarni muntazam ravishda almashtirib turishni taʼminlash maqsadida qoʻshimcha 40 nafar shtat xodimi ajratish toʻgʻrisidagi taklifi qabul qilinsin (12-ilova*). Oʻzbekiston Respublikasi Moliya vazirligi 1994-yilda konsullik muassasalarining xarajatlar smetasiga muvofiq va qoʻshimcha shtat xodimlari uchun zarur boʻlgan mablagʻlarni ajratsin. 4. “Oʻzbekiston havo yoʻllari” milliy aviakompaniyasi: konsullik muassasalarining “Oʻzbekiston havo yoʻllari” milliy aviakompaniyasining chet ellardagi vakolatxonalari xizmat xonalaridan, aloqa vositalari va boshqa xizmatlaridan foydalanganliklari uchun Oʻzbekiston Respublikasi Tashqi ishlar vazirligi tomonidan toʻlanmagan 1992-1993-yillardagi haqiqiy xarajatlarni oʻz mablagʻlari hisobidan qoplasin; Oʻzbekiston Respublikasi Tashqi ishlar vazirligining 1994 — 1996-yillarda ochiladigan konsullik muassasalariga keyinchalik oʻz xarajatlarini oʻzi qoplash prinsipi asosida “Oʻzbekiston havo yoʻllari” milliy aviakompaniyasi vakolatxonalarining xizmat xonalarini, aloqa vositalari va boshqa xizmatlarini tekinga bersin. 5. Oʻzbekiston Respublikasi Tashqi ishlar vazirligi konsullik muassasalarini shtat jadvaliga muvofiq malakali kadrlar bilan butlash toʻgʻrisida takliflar kiritsin.